
"שנה בשנה": מחזור שנתי נוסף לשינון נ"ך, משנה ושולחן-ערוך ייפתח בשמחת תורה

לקראת חג שמחת תורה תשפ"ז נרשמה התעוררות רבה בקרב לומדי התורה עם פתיחת מחזורי לימוד נוספים של מיזם 'שנה בשנה' - סדרי לימוד יומיים לשינון חלקי התורה בשנה אחת. המיזם כולל שלושה מסלולי לימוד עיקריים: 'שָׁנָ"ךְ - נ"ך בשנה', 'מִשְׁנָתִית - משנה בשנה' ו'שָׁנָה-הֲלָכוֹת - שולחן ערוך בשנה'.
בעקבות הצטרפות המונים למחזור הלימוד שנפתח בראש השנה, ייפתחו בס"ד מחזורים נוספים ביום שמחת תורה, בדומה לנהוג בכל תפוצות ישראל מקדמת-דנא להתחיל ולסיים מדי שנה ביום זה את קריאת חמשת חומשי התורה. שנת תשפ"ז הינה שנה מעוברת, ולהלן תמצית פרטי מסלולי הלימוד המותאמים לשנה זו:
· שָׁנָ"ךְ - נ"ך בשנה: 50 פסוקים ביום, שבעה ימים בשבוע. בסיום לימוד הנ"ך, בחודש אלול, נערכת חזרה על ספר תהילים בקצב של 10 פרקים ביום (כמובא במשנה ברורה סימן תקפ"א ס"ק ג').
· מִשְׁנָתִית - משנה בשנה: מסלול א' - 11 משניות ביום, שבעה ימים בשבוע; מסלול ב' - 12 משניות ביום, שבעה ימים בשבוע + 'מסכתות קטנות', 4 פרקים ביום; מסלול ג' - 13 משניות ביום, שישה ימים בשבוע, כאשר יום אחד בשבוע מוקדש לחזרה והשלמה.
· שָׁנָה-הֲלָכוֹת - שולחן ערוך בשנה: חלק אורח חיים - 11 סעיפים ביום, שבעה ימים בשבוע, או 13 סעיפים ביום, שישה ימים בשבוע; חלק יורה דעה - 10 סעיפים ביום, שבעה ימים בשבוע; חלק אבן העזר - 6 סעיפים ביום, שישה ימים בשבוע; חלק חושן משפט - 10 סעיפים ביום, שבעה ימים בשבוע.

גדולי הרבנים יצאו בקול קורא נלהב לטובת הרעיון, ובו נכתב בין השאר:
"ובזה באנו לברך, להסכים ולתמוך ברעיון הכביר והנשגב, אשר על ידו יוכלו רבבות אלפי ישראל לסיים חלקים יסודיים בתורה - משניות, נ"ך והלכה - בתוך שנה אחת בלבד, בקלות ובמהירות.
אשרי כל הלומדים, ויהי רצון שיתברכו ממקור הברכות בכל מילי דמיטב, בבני, חיי אריכי ומזוני רויחי, ויזכו לראות בנים ובני בנים עוסקים בתורה ובמצוות, מתוך בריות גופא ונהורא מעליא, באריכות ימים ושנים בטוב ובנעימים, ושתשרה הברכה בכל מעשה ידיהם, לעבודת שמו יתברך, ואך טוב, חסד ושפע יהיו מנת חלקם כל הימים, ויתקיימו בהם כל הברכות הכתובות בתורה."
בין החתומים: הגאון רבי שמעון בעדני זצ"ל, הגה"צ רבי חיים מאיר הלוי ואזנר זצ"ל; ושיבלחט"א הגאונים: רבי יהודה סילמן שליט"א, רבי שריאל רוזנברג שליט"א, רבי מסעוד בן שמעון שליט"א, רבי שמעון גלאי שליט"א, רבי משה שאול קליין שליט"א, רבי שמואל אליעזר שטרן שליט"א, רבי סיני הלברשטאם שליט"א, רבי עמרם פריד שליט"א ועוד.

מיזם 'שנה בשנה' הוקם בשנת תש"פ, במטרה לעודד את שינון ספרי היסוד בשנה אחת. בעקבות הצלחת סדר הלימוד 'משנתית', אשר רבים העידו כי שינה את חייהם מקצה לקצה, הורחב המיזם והוקמו סדרי הלימוד 'שנ"ך' ו'שנה-הלכות'.
בעת האחרונה שוקדים ראשי הארגון 'כל התורה כולה' על הקמת סדרי לימוד במתכונת האמורה גם על ספרי יסוד נוספים - מדרשי הלכה, מדרשי אגדה, ירושלמי, רמב"ם ועוד, בתקווה לברך בקרוב על המוגמר. ראשי הארגון נכנסו אל מעונם של מרנן ורבנן גדולי התורה והחסידות שליט"א וסקרו בפניהם את פעילות המפעל וביקשו את ברכתם, והם הביעו את שמחתם הרבה על הפעילות הברוכה ובירכו את כל העושים והמסייעים במלאכת הקודש כי חפץ ד' בידם יצליח.
לקבלת לוחות הלימוד ניתן לפנות לר' יצחק סילמן בדוא"ל: is0504193355@gmail.com. מספר הקו לשמיעת שיעורי 'משנתית' (מפי מגיד השיעור הרה"ג רבי יעקב בוצ'קובסקי שליט"א): 077-970-9702 שלוחה 6. ניתן להאזין לשיעורים גם במערכת שיעורי התורה של 'קול הלשון'.
